Den anden store vinterferieuge har taget sin begyndelse, og det er med både blæsende og vådt vejr på programmet. Et frontsystem er nemlig ved at passere landet i morgentimerne og giver særligt i den nordlige del af Jylland og over de østlige egne en våd start på mandagen. Samtidig er det med at holde godt fat i paraplyen, da det er noget blæsende derude. Især i Nordjylland er der dagen igennem risiko for kraftige vindstød af op til stormstyrke, mens der på Bornholm også er risiko for stormstød i eftermiddag. Som dagen skrider frem, bliver det efterhånden mere tørt. Ud på eftermiddagen er der endda udsigt til en opklaring med solskin til dele af landet. Grå formiddag Morgen- og formiddagstimerne bliver domineret af gråt og nogle steder vådt vejr. Specielt i den nordlige og centrale del af Jylland vil det i perioder være sjaskvådt. Men også over de østlige egne af landet kan det dryppe af og til. Selvom det er mildt for årstiden med 7 til 9 graders varme, vil det føles koldt på grund af vinden. Hele dagen vil det blæse med op til en hård kuling fra vestlig retning. Udsigt til solskin I eftermiddagstimerne klinger regnen af i det meste af landet. Kun over den sydlige del af Danmark kan der være enkelte spredte regnbyger. Derudover har mange mulighed for kig til solen. En opklaring vil i løbet af eftermiddagen brede sig fra Nordjylland ned over Østjylland til den nordlige del af Sjælland. I disse områder er der udsigt til lidt eller nogen sol. Det blæsende vejr gør det dog svært for alvor at nyde mandagens solskin. I aften er der udsigt til tørvejr i hele landet. Samtidig holder det milde og blæsende vejr ved. Natten til tirsdag forventes temperaturen at ligge mellem 4 og 6 graders varme.

Referat:
Dagen er stedvis begyndt ganske våd, men i løbet af dagen bliver der mulighed for kig til solen.